text: En anholdt efter uro på asylcenter Hviding
  15 december 2015 kl. 05.26
  En enkelt person blev mandag aften anholdt efter uro på asylcenter Hviding.
  Mandag aften blev politiet sendt i retning af asylcenter Hviding. Her var der nemlig blevet anmeldt et slagsmål.
  - Der er en person, som har været på tværs, og så har de andre holdt ham tilbage. Der var ganske roligt, da vi ankommer til stedet, siger vagtchef Henrik Sønderskov fra Syd- og Sønderjyllands Politi.
  Sprogbarrieren gjorde det vanskeligt for politiet at fastslå, hvad der med sikkerhed er sket på asylcenteret, men asylansøgerne havde fået alkohol.
  - Der var blevet drukket alkohol blandt nogle beboere, siger Henrik Sønderskov fra Syd- og Sønderjyllands Politi.
  Syd- og Sønderjyllands Politi oplyser desuden, at der er blevet knust en rude ved uroen.
  En person blev anholdt ved episoden.
  
  